Oficiālais Vēstnesis L 077 , 14/03/1998 Lpp. 0044 - 0046



Komisijas divdesmit otrā Direktīva 98/16/EK (1998. gada 5. marts), ar ko tehnikas attīstībai pielāgo II, III, VI un VII pielikumu Padomes Direktīvai 76/768/EEK par dalībvalstu tiesību aktu tuvināšanu attiecībā uz kosmētikas līdzekļiem (Dokuments attiecas uz EEZ) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1976. gada 27. jūlija Direktīvu 76/768/EEK [1] par dalībvalstu tiesību aktu tuvināšanu attiecībā uz kosmētikas līdzekļiem, kurā jaunākie grozījumi izdarīti ar Komisijas Direktīvu 97/45/EK [2], un jo īpaši tās 8. panta 2. punktu, tā kā ar Komisijas Direktīvu 97/1/EK [3] piesardzības pasākuma veidā uz laiku aizliedza lietot liellopu, aitu un kazu audus un galvas smadzeņu, muguras smadzeņu un acu šķidrumus, un no tiem iegūtas sastāvdaļas; šī direktīvas bija jāpārskata pēc to elementu izpētes, uz kuriem tā pamatojās, un jākoriģē atbilstīgi zinātniskās pieredzes attīstībai; tā kā ar Komisijas 1997. gada 30. jūnija Lēmumu 97/534/EK par aizliegumu lietot vielas, kas rada ar transmisīvo sūkļveida encefalopātiju [4] saistītus riskus, ir noteiktas attiecīgas riska vielas un paredzēta to iznīcināšana izcelsmes vietā, un aizliegta to importēšana Kopienā; tā kā Direktīvā 76/768/EEK ir prasība, ka dalībvalstīm jānodrošina tas, lai tikai tos kosmētikas līdzekļus, kas atbilst šīs direktīvas noteikumiem, drīkstētu laist ES tirgū, un tā kā, konkrētāk, dalībvalstīm jāaizliedz laist tirgū kosmētikas līdzekļus, kuri satur II pielikumā iekļautās vielas; tā kā šie noteikumi attiecas uz visiem kosmētikas līdzekļiem, kas laižami tirgū Kopienā, neatkarīgi no kosmētikas līdzekļa vai tā izejvielu izcelsmes; tā kā šādi kontrolē un pārbauda, vai kosmētikas līdzekļi, izejvielas un starpprodukti, ko importē Kopienā, lai lietotu kosmētikas līdzekļu izgatavošanā, atbilst Kopienas tiesību aktu noteikumiem; tā kā Direktīva 76/768/EEK jāgroza, lai aizliegto dzīvnieku izcelsmes vielu saraksts atbilstu Lēmumā 97/534/EK iekļautajam sarakstam; tā kā Kosmetoloģijas zinātniskā komiteja 1997. gada 24. jūnija atzinumā konstatēja, ka tādi kausētu tauku atvasinājumi kā taukskābes, glicerīns, taukskābju esteri un ziepes, ko lieto kosmētikas līdzekļu ražošanā, ir uzskatāmi par drošiem, ja vismaz tie ir iegūti ar noteiktām norādītām metodēm, kuras ir stingri sertificētas, un ka citi kausētu tauku atvasinājumi, piemēram, alifātiskie spirti un taukskābju amīdi, ko iegūst no iepriekšminētajiem atvasinājumiem un pēc tam pārstrādā, ir uzskatāmi par drošiem; tā kā saskaņā ar šo zinātnisko atzinumu var piešķirt atkāpi attiecībā uz kausētu tauku atvasinājumiem; šī atkāpe attiecas arī uz citiem kausētu tauku atvasinājumiem, piemēram, alifātiskajiem spirtiem, taukskābju amīniem un taukskābju amīdiem, un vielām, kuraso izgatavo no iepriekšminētajām, kuras izgatavo saskaņā ar metodēm, kas norādītas pielikumā, un kuras pēc tam papildus apstrādā; tā kā šajā direktīvā paredzētie pasākumi ir saskaņā ar atzinumu, ko sniegusi Komiteja to direktīvu pielāgošanai tehnikas attīstībai, kuras attiecas uz tehnisko šķēršļu atcelšanu kosmētikas līdzekļu tirdzniecībā; tā kā dalībvalstīm ir tiesības līdz 1998. gada 1. aprīlim paturēt spēkā tos noteikumus, kas pieņemti saskaņā ar Direktīvu 97/1/EK, IR PIEŅĒMUSI ŠO DIREKTĪVU. 1. pants Direktīvu 76/768/EEK groza, kā noteikts pielikumā. 2. pants Dalībvalstis veic visus pasākumus, kas vajadzīgi, lai nodrošinātu to, ka no 1998. gada 1. aprīļa nevar laist tirgū kosmētikas līdzekļus, kas satur vielas, kuras minētas pielikumā. Tas neattiecas uz produktiem, kas ražoti pirms 1998. gada 1. aprīļa. Līdz 1998. gada 1. aprīlim dalībvalstis drīkst paturēt spēkā minētos Direktīvas 97/1/EK ieviešanas noteikumus. 3. pants 1. Dalībvalstīs, vēlākais, 1998. gada 1. aprīlī stājas spēkā normatīvie un administratīvie akti, kas vajadzīgi, lai izpildītu šīs direktīvas prasības. Par to dalībvalstis tūlīt informē Komisiju. Kad dalībvalstis pieņem minētos tiesību aktus, tajos ietver atsauci uz šo direktīvu, vai šādu atsauci pievieno to oficiālajai publikācijai. Dalībvalstis pieņem procedūru, kas jāievēro, izdarot šādas atsauces. 2. Dalībvalstis dara Komisijai zināmus tos savu tiesību aktu noteikumus, kurus tās pieņem jomā, uz ko attiecas šī direktīva. 4. pants Šī direktīva stājas spēkā trešajā dienā pēc tās publicēšanas Eiropas Kopienu Oficiālajā Vēstnesī. 5. pants Šī direktīva ir adresēta dalībvalstīm. Briselē, 1998. gada 5. martā Komisijas vārdā — Komisijas loceklis Martin Bangemann [1] OV L 262, 27.9.1976., 169. lpp. [2] OV L 196, 24.7.1997., 77. lpp. [3] OV L 16, 18.1.1997., 85. lpp. [4] OV L 216, 8.8.1997., 95. lpp. -------------------------------------------------- PIELIKUMS Ierakstu ar 419. identifikācijas numuru Direktīvas 76/768/EEK II pielikumā groza šādi: "419. a) šādu dzīvnieku galvaskauss, tostarp galvas smadzenes un acis, mandeles un muguras smadzenes: - par 12 mēnešiem vecāku liellopu, - tādu aitu un kazu, kas ir vecākas par 12 mēnešiem vai kam no smaganām ir izšķīlies pastāvīgais priekšzobs; b) aitu un kazu liesas un no tām iegūtas sastāvdaļas. Tomēr kausētu tauku atvasinājumus drīkst lietot ar noteikumu, ka izmanto šādas metodes, ko stingri sertificējis ražotājs: - pāresterificēšanu vai hidrolīzi vismaz 200 °C temperatūrā, 40 bāru (40000 hPa) spiedienā 20 minūtes (glicerīnam, taukskābēm un esteriem), - pārziepjošanu ar NaOH 12M (glicerīnam un ziepēm): - periodisku procesu: 95 °C temperatūrā trīs stundas, vai - nepārtrauktu procesu: 140 °C temperatūrā, divu bāru (2000 hPa) spiedienā astoņas minūtes vai līdzvērtīgos apstākļos." --------------------------------------------------